Pracovný plán rady IASB na roky 2017 – 2021 má za cieľ zlepšiť a podporovať existujúce štandardy, presadzovať lepšiu komunikáciu a podporovať vykonávanie. Rada IASB v roku 2020 v rámci svojho projektu Lepšia komunikácia pokračovala v technických diskusiách po spätnej väzbe na uverejnený konzultačný dokument Všeobecná prezentácia a zverejňovanie, pričom navrhla zlepšiť štruktúru a obsah základných finančných výkazov so zameraním na výkaz finančnej výkonnosti.

S jedinou výnimkou pracujú všetci členovia rady IASB na plný úväzok. Musia ukončiť všetky pracovnoprávne vzťahov a väzby, ktoré by mohli ovplyvňovať ich nezávislosť. Nepovoľuje sa ani vyslanie zamestnávateľom, ani práva na opätovný nástup k bývalému zamestnávateľovi.

V stanovách Nadácie IFRS sa vyžaduje vymenovanie šiestich správcov z Európy, ako aj z Ameriky a Ázie/Oceánie, plus jedného správcu z Afriky a troch správcov z ktorejkoľvek oblasti pod podmienkou, že zostane zachovaná celková geografická vyváženosť. Podobne sa na základe kritérií vymenovania členov rady IASB vyžaduje, aby boli vymenovaní štyria členovia z každého regiónu, jeden člen z Afriky a jeden člen z ktorejkoľvek oblasti.

Všetky zasadnutia rady IASB a výboru IFRIC sú v zásade prístupné verejnosti. Programy zasadnutí sa uverejňujú vopred a samotné zasadnutia možno sledovať online. Rada IASB navyše uverejňuje štvrťročné zasadnutia so zainteresovanými stranami na svojom webovom sídle.

Rada IASB má 14 členov, a to na základe požiadaviek geografickej vyváženosti. Členovia rady IASB sa menujú na obdobie piatich rokov, ktoré sa môže raz obnoviť. Rada IASB je zodpovedná za stanovovanie štandardov. V novembri 2020 správcovia oznámili vymenovanie Prof. Dr. Andreasa Barckowa za predsedu rady IASB, so začiatkom mandátu od júla 2021.

Nadácia IFRS je nezisková organizácia so sídlom v Londýne (Spojené kráľovstvo), ktorá bola založená podľa všeobecného zákona o obchodných spoločnostiach štátu Delaware (Spojené štáty) s cieľom vytvárať, presadzovať a zjednodušovať využívanie jednotného súboru účtovných štandardov vysokej kvality, ktoré sú zrozumiteľné, vykonateľné a medzinárodne uznávané.

V auguste 2020 rada IASB uverejnila revidovanú príručku riadneho procesu (Due Process Handbook). Dôležitú zmenu predstavuje to, že rada IASB v budúcnosti uverejní vysvetľujúce materiály o otázkach spojených s vykonávaním, ktoré budú pred dátumom začiatku uplatňovania vyplývať z vydaného štandardu.

Členenie financovania podľa hlavných geografických oblastí a medzinárodných účtovných sietí ukazuje, že EÚ a jej členské štáty poskytli 42,8 % z celkovej výšky príspevkov, Ázia a Oceánia 35,2 %, medzinárodné účtovné siete 13 %, Amerika 5,9 %, Afrika 0 % a ostatní 3 %.

Klesajúci trend príspevkov do Nadácie IFRS z posledných rokov pokračoval aj v roku 2020. Vykazované príspevky sa celkovo znížili o 9,5 %, hoci medzi jednotlivými prispievateľmi existovali výrazné rozdiely. Pokles vo vykazovaných príspevkoch z medzinárodných audítorských sietí bol vyvážený obchodnou dohodou, ktorá viedla k zvýšeniu príjmov z licencií.

Nadácia IFRS vykázala čistý prebytok vo výške 3,5 milióna GBP (2019: 3,8 milióna GBP). Celkový nerozdelený prebytok k 31. decembru 2020 predstavoval 41,5 milióna GBP.

3.EFRAG

3.1.Činnosti

Poslaním skupiny EFRAG je slúžiť európskemu verejnému záujmu vyvíjaním a presadzovaním európskych stanovísk v oblasti finančného vykazovania a zabezpečovaním, aby boli tieto stanoviská v procese stanovovania štandardov rady IASB a v súvisiacich medzinárodných diskusiách náležite posudzované. Skupina EFRAG poskytuje Komisii poradenstvo v tom, či by mala EÚ schváliť nové (alebo prepracované) štandardy IFRS, a to na základe podmienok nariadenia č. 1606/2002 o uplatňovaní medzinárodných účtovných noriem („nariadenie o IAS“) vrátane zásady pravdivého a verného obrazu a toho, či by boli prospešné pre európske verejné blaho.

V rámci akčného plánu Komisie o financovaní udržateľného rastu (2018) skupina EFRAG založila Európske laboratórium pre podnikové výkazníctvo („laboratórium“), ktoré v roku 2019 začalo svoju činnosť vykazovania v súvislosti s klímou.

3.1.1.Schvaľovanie a výskumné činnosti

V roku 2020 bola práca skupiny EFRAG týkajúca sa finančného výkazníctva naďalej z veľkej časti riadená pracovným programom rady IASB, Výborom pre interpretáciu IFRS a Nadáciou IFRS.

Skupina EFRAG ukončila svoju prácu o dôsledkoch štandardu IFRS 9 pre dlhodobé investovanie a Komisii doručila svoje posledné poradenské stanovisko k účtovaniu kapitálových nástrojov v januári 2020. Skupina EFRAG navyše pokračovala v analýze zmien štandardu IFRS 17 a reforiem referenčných úrokových sadzieb IBOR (fáza 2) vrátane ich vplyvu na finančné vykazovanie. Skupina EFRAG poskytla niekoľko odporúčaní na schválenie. Na rok 2021 zostalo hlavnou úlohou dokončenie odporúčania na schválenie týkajúceho sa revidovaného štandardu IFRS 17, ktoré bolo poskytnuté 31. marca 2021. Kľúčovou súčasťou riadneho procesu skupiny EFRAG je priamy kontakt so zainteresovaným stranami.

Skupina EFRAG začala výskum v týchto oblastiach: diskontovanie s nízkymi úrokovými mierami, lepšie informácie o nehmotnom majetku, kryptoaktíva a premenlivá a podmienená protihodnota. V januári 2020 skupina EFRAG vydala recenziu akademickej literatúry o nehmotnom majetku. V apríli 2020 skupina EFRAG uverejnila vyhlásenie o spätnej väzbe na svoj diskusný dokument o účtovaní dôchodkových plánov s prísľubom návratnosti aktív. V júli 2020 skupina EFRAG uviedla do obehu diskusný dokument o účtovaní kryptoaktív. Skupina EFRAG prostredníctvom svojej akademickej komisie a akademickej siete posilnila spoluprácu s akademickou obcou.

3.1.2.Vykazovanie informácií o udržateľnosti

Laboratórium s pomocou zainteresovaných strán s takmer 50 účastníkmi vymenovalo svoju prvú projektovú pracovnú skupinu pre vykazovanie v súvislosti s klímou. Projektová pracovná skupina uverejnila 6. februára 2020 správu, v ktorej zdôraznila osvedčené postupy vykazovania a odporučila dva dodatky týkajúce sa všeobecného zverejňovania informácií súvisiacich s klímou a podávania správ o analýze scenárov.

V máji 2020 bola vymenovaná druhá projektová pracovná skupina pre vykazovanie nefinančných rizík a príležitostí a prepojenie s podnikateľským modelom. Rokovania začala skupina v septembri 2020 a správa má byť predložená do polovice roku 2021.

25. júna 2020 poveril výkonný podpredseda Dombrovskis skupinu EFRAG dvoma úlohami. Prvým poverením bola žiadosť skupine EFRAG podstúpiť prípravné práce pre možné štandardy EÚ v oblasti vykazovania informácií o udržateľnosti v revidovanej smernici o zverejňovaní nefinančných informácii. Po výzve na vyjadrenie záujmu skupina EFRAG založila pracovnú skupinu s mnohými zainteresovanými stranami skladajúcu sa z 35 odborníkov, ktorí za predsedu zvolili Patricka de Cambourga, predsedu Francúzskeho úradu pre účtovné štandardy (Autorité des normes comptables). Správa pracovnej skupiny zahŕňala plán a 54 odporúčaní na vývoj komplexného súboru štandardov EÚ na vykazovanie informácií o udržateľnosti. Pracovná skupina zvážila príspevok globálnej iniciatívy, ako aj spätnú väzbu z osvetových podujatí, ktoré organizovala skupina EFRAG v rámci EÚ s veľkým počtom účastníkov diskusie a širokou účasťou zainteresovaných strán.

Druhým poverením bolo osobné pozvanie prezidenta dozornej rady EFRAG Jean-Paula Gauzèsa na účely poskytnutia odporúčaní k možnej potrebe zmeny riadenia a financovania skupiny EFRAG, ak sa má stať stanovovateľom štandardov EÚ pre oblasť vykazovania informácií o udržateľnosti. Jeho správa navrhuje reformu štruktúry riadenia a financovania skupiny EFRAG.

Dňa 8. marca 2021 skupina EFRAG uverejnila obe správy na svojom webovom sídle. Návrh Komisie na smernicu o vykazovaní informácií o udržateľnosti podnikov, ktorý bol uverejnený 21. apríla 2021 a ktorý má za cieľ prijať štandardy EÚ na vykazovanie informácií o udržateľnosti, má vypracovať skupina EFRAG.

3.2.Riadenie, transparentnosť a zodpovednosť

3.2.1.Riadenie

Dozorná rada skupiny EFRAG vykonáva každoročne preskúmanie výkonnosti a efektívnosti. Preskúmanie za rok 2020 zahŕňalo súbor otázok týkajúcich sa stratégie, riadenia a prevádzky. Štruktúra správy naďalej vo všeobecnosti dobre funguje a skupina EFRAG sa viac zviditeľnila a získala väčšiu dôveryhodnosť.